ആര്ട്ടിസ്റ്റ് രാംദാസും കോഴിക്കോടന് രചനയും ദിവാകരന് ചോമ്ബാല കമ്ബ്യുട്ടറും ഡിജിറ്റല് സാങ്കേതികത്തികവുമില്ലാത്ത കോഴിക്കോടിന്റെ പഴയകാലം . ഏകദേശം അരനൂറ്റാണ്ടിനുമപ്പുറം . കോഴിക്കോട്ടെ അക്കാലത്തെ പ്രമുഖ പത്രപരസ്യ ഏജന്സികളും സിനിമാനിര്മ്മാതാക്കളും ബിസിനസ്സുകാരും വിവിധ ഉല്പ്പന്നങ്ങളുടെ നിര്മ്മാതാക്കളും കാലാസാംസ്ക്കാരിക സംഘടനകളും പുസ്തകപ്രസാധകരും എന്നുവേണ്ട ചിത്രകലയുമായി ബന്ധപ്പെട്ട ഒട്ടുമുക്കാല് ആവശ്യങ്ങള്ക്കും ആളുകള് കാത്തുകെട്ടിക്കിടക്കുന്ന ഒരിടമുണ്ടായിരുന്നു കല്ലായി റോഡിലെ പാളയത്തെ കല്ലിക്കോട്ടെ ബില്ഡിങ്ങിനടുത്തുള്ള ഒരിടിങ്ങിയ മുറിക്കു മുന്പില് . മുറിയുടെ വാതില്പ്പടിയില് വളരെ ചെറിയൊരു ബോര്ഡ് രചന ആര്ട്സ് . കോഴിക്കോട്ടുകാരുടെ പ്രിയങ്കരനായിരുന്ന ചിത്രകാരന് ,ഡിസൈനര് ,കൈയ്യെഴുത്തുകാരന് ,ബാനര് ,പരസ്യബോര്ഡുകള് സിനിമാ സ്ലൈഡുകള് ഓയില് പെയിന്റിംഗ് തുടങ്ങി ചിത്രകലയുമായി ബന്ധപ്പെട്ട ഏത് ആവശ്യങ്ങള്ക്കും ആളുകള് തേടിയെത്തിയിരുന്നതും ഇവിടെത്തന്നെ . രാംദാസ് എന്ന പ്രശസ്തനായ ചിത്രകാരന്റെ ജീവിതത്തിന്റെ വലിയൊരു സമയം ചിലവഴിച്ച പണിപ്പുരകൂടിയാണ് കോഴിക്കോട്ടെ ഈ ഇടുങ്ങിയ മുറി . അക്കാലങ്ങളില് അവിടെ ചെല്ലുമ്ബോഴെല്ലാം രാംദാസ് എന്ന ചിത്രകാരന് തിരക്കൊഴിഞ്ഞ നേരമില്ല . ഫ്ലക്സ് പ്രിന്റിംഗ് നിലവിലില്ലാത്ത കാലം .തുണിയില് ഇനാമല് പെയിന്റ്കൊണ്ടും മറ്റും ബാനര് എഴുതി തൂക്കിയ കാലഘട്ടം . കോഴിക്കോട്ടെ അക്കാലത്തെ പ്രമുഖ സ്ഥാപനങ്ങളുടെ ആകര്ഷണീയവും കാലാനുസൃതവുമായ ബോര്ഡുകളില് ഒട്ടുമുക്കാലെണ്ണത്തിന്റെയും ഒരരികില് ചരിഞ്ഞ ഇംഗ്ളീഷ് അക്ഷരത്തില് രചന എന്ന അടയാളപ്പെടുത്തിയതായും കാണാം . സ്ഥാപനത്തിന്റെ പേരിന്റെ ലെറ്റര് സ്റ്റൈല് മരപ്പലകയില് രാമദാസ് വരച്ചുണ്ടാക്കി കല്ലായില് പ്രവര്ത്തിക്കുന്ന ഇന്ഡസ്ട്രിയില് നിന്നും ഫ്രറ്റ്സോ മെഷ്യനില് കട്ട് ചെയ്യ്ത് കൊണ്ടുവരുമായിരുന്നു. മരപ്പലകളിലുണ്ടാക്കിയ ഈ അക്ഷരങ്ങള് ഉരക്കടലാസ്സിട്ട് മിനുസപ്പെടുത്തി പുട്ടിയിട്ട് ഇനാമല് പെയിന്റുകൊണ്ട് നിറം പകര്ന്നാവും അക്കാലത്ത് ബോര്ഡിലുറപ്പിക്കുക . ഫിഗറും ബാക്ക്ഗ്രൗണ്ടും വേറെയും ചെയ്യും. മിഠായിയിത്തെരുവിലെ പ്രശസ്തമായ കടയ്ക്ക് മുകളിലാണ് ഇത്തരത്തിലുള്ള ബോര്ഡ് ആദ്യമായി സ്ഥാപിച്ചത്. രാമദാസിന്റെ കരവിരുത് കാണാന് നഗരത്തിലും പുറത്തുമുള്ള അക്കാലത്തെ ബോര്ഡ് എഴുത്തുകാര് കടക്കുമുന്നില് വന്നുനിന്നുകൊണ്ട്ബോര്ഡില് നോക്കിനിന്ന കഥകള് കടയുടമ മുഹമ്മദ്ക്ക പറഞ്ഞതും മറന്നിട്ടില്ല . ഇത്തരത്തിലുള്ള ചില ബോര്ഡുകള് കാലപ്പഴക്കത്തിലും പഴയകാല പ്രൗഢിയോടെ ഇന്നും കോഴിക്കോട്ടെ അങ്ങാടിയില് കാണാം . കെട്ടിടത്തിന്റെ പുറം ചുമരില് ബാനറിനാവശ്യമായ തുണി ആണിവെച്ചുറപ്പിച്ചുകൊണ്ട് .ഇടതു കൈയ്യില് മീറ്റര്കോലുപോലൊരു വടിയും വലതു കൈയ്യില് ചായത്തില് മുക്കിയ ബ്രഷുമായി നിലത്തിരുന്ന് ബാനര് എഴുതിയ രാമദാസന്ററെ ചിത്രവും ഞാന് മറന്നിട്ടില്ല . കമ്ബ്യുട്ടര് ,ഡി ടി പി ,സ്കാനിംഗ് പോലുള്ള ആധുനിക സൗകര്യങ്ങള് ഒന്നുംതന്നെ കോഴിക്കോട്ട് നിലവിലില്ലാത്ത കാലത്ത് സിനിമാപോസ്റ്റര് ഡിസൈന് ചെയ്യാന് പല പ്രമുഖരുമെത്തിയിരുന്നതും ഇവിടെ . സിനിമയുടെ ഷൂട്ടിങ്ങിനിടയില് സ്റ്റില് ഫോട്ടോഗ്രാഫര്മാര് സിനിമയുടെ സുപ്രധാന സീനുകളുടെ ആവശ്യമായ ചിത്രങ്ങളെടുക്കും . മിക്കവാറും ബ്ളാക്ക് ആന്ഡ് വൈറ്റ് ചിത്രങ്ങള്. ഇത്തരം ഫോട്ടോകള് വെച്ചുകൊണ്ടായിരിക്കും പോസ്റ്റര് ഡിസൈന്ചെയ്യുക . പ്രധാന നടീനടന്മാരുടെ ഇത്തരം ചിത്രങ്ങള് 20 X 30 ,30 X 40 ,4 ഷീറ്റ് ,6 ഷീറ്റ് ,8 ഷീറ്റ് എന്നീ സൈസുകളിലായാണ് അക്കാലത്ത് പോസ്റ്ററുകള് തയ്യാര് ചെയ്തിരുന്നത് . പോസ്റ്ററിന്റെ വലുപ്പത്തിന്റെ അനുപാതത്തില് കുറച്ച് ചെറിയ സൈസിലായിരിക്കും സിനിമാ പോസ്റ്ററിനാവശ്യമായ ഡിസൈന് തയ്യാറാക്കുക . ഫോട്ടോകള് കരുതലോടെ മുറിച്ചു മാറ്റി വലിയ ഡ്രോയിങ് ഷീറ്റില് പശതേച്ച് ഒട്ടിച്ചുവെയ്ക്കും .തൊട്ടരികില്ത്തന്നെ മറ്റുകഥാപാത്രങ്ങളുടെ ചെറുതും വലുതുമായ ചിത്രങ്ങള് വേറെയും .വശങ്ങളിലേയ്ക്ക് ചരിച്ചും താഴ്ത്തിയും കലാപരമായി ഒട്ടിച്ചുചേര്ക്കും. ബാക്ക് ഗ്രൗണ്ടില് എയര് ബ്രഷ് കൊണ്ട് പലനിറങ്ങളും സ്പ്രേ ചെയ്യും . ഇന്ത്യന് ഇങ്കിലോ പോസ്റ്റര് കളറിലോ ബ്രഷ് മുക്കി ബാക്ക്ഗ്രൗണ്ട് ഒരുക്കും . സിനിമയുടെ പേര് അഥവാ ടൈറ്റില് സാമാന്യം വലിയ വലുപ്പത്തില് പെന്സില് കൊണ്ടെഴുതി അതിനു മുകളിലൂടെ ഇന്ത്യന് ഇങ്കില് മുക്കിയ നേരിയ ബ്രഷുകൊണ്ട് വരച്ചുതീര്ക്കും . കലാപരവും കണ്ണുടക്കുന്നതുമായ ആകാരവടിവിലായിരിയ്ക്കും ടൈറ്റില് നിര്മ്മാണം . പ്രിന്റിംഗിനെക്കാള് മനോഹരവും സൂക്ഷ്മവുമായിരുന്നു ഇദ്ദേഹം കൈകൊണ്ടെഴുതുന്ന വടിവൊത്ത അക്ഷരങ്ങള് . സിനിമയുടെ പേര് അഥവാ ടൈറ്റില് സാമാന്യം വലുപ്പത്തില് എഴുതി ലിത്ത് ഫിലിമില് അതിന്റെ നെഗറ്റിവ് എടുത്ത് വലുതും ചെറുതുമായ ഫോട്ടോപ്രിന്റുകള് എടുക്കും .അത് മുറിച്ച് ഒട്ടിച്ചാണ് ഡിസൈന് തയ്യാറാക്കിയിരുന്നത് ഈ പണി കഴിഞ്ഞാല് നേരേ ലൂക്കോസ് ബ്ലോക്കിലേയ്ക്ക് . മലബാര് കൃസ്ത്യന് കോളേജിന്റെ നേരെ എതിര് വശത്തായിരുന്നു അക്കാലത്തെ മലബാറിലെ പ്രശസ്ഥമായ ബ്ലോക്ക് നിര്മ്മാതാക്കളായ ലൂക്കോസ് ബ്ലോക്ക് എന്ന സ്ഥാപനം പ്രവര്ത്തിച്ചിരുന്നത് . പ്രമുഖ മലയാള പത്രങ്ങള് വരെ ഇവരുടെ സേവനം അക്കാലങ്ങളില് ഏറ്റുവാങ്ങിയിട്ടുണ്ട് . മരക്കട്ടയില് ഉറപ്പിച്ച നിലയിലായിരിക്കും പ്രിന്റിങ്ങിനായുള്ള ബ്ലോക്കുകള് ഇവിടെനിന്നും ലഭിക്കുക . ഇത്തരം ബ്ലോക്കുകളുമായിട്ടായിരിക്കും നേരെ പ്രിന്റിങ് പ്രസ്സിലേക്കുള്ള പിന്നീടുള്ള യാത്ര . വനിതാ ,ഗൃഹലക്ഷ്മി ,മഹിളാരത്നം ,പോലുള്ള പ്രസിദ്ധീകരണങ്ങളൊന്നുമില്ലാത്ത കാലം. ഇല്ലസ്ട്രേറ്റഡ് വീക്കിലി, ഫെമിന, ഫിലിംഫേര് , ഡിസ്കവറി ഓഫ് ഇന്ത്യ ,സ്റ്റാര് ആന്റ് സ്റ്റൈല്.ഫോര്ച്യൂണ് , വോഗ് ,ലൈഫ് ,ഫാഷന് മാഗസിന് തുടങ്ങിയ ദേശീയവും അന്തര്ദ്ദേശീയവുമായ പ്രസിദ്ധീകരണങ്ങളുടെ പഴയ പ്രതികള് നിസ്സാരവിലക്ക് തൂക്കി വില്ക്കുന്ന ഒരിടം കോഴിക്കോട് റെയിവേസ്റ്റേഷനടുത്ത് ആനിഹാള് റോഡിലുണ്ടായിരുന്നു . ഈ കടയില് കൂട്ടിയിട്ട നൂറുകണക്കിന് പഴയ മാഗസിനുകള് ഒന്നൊഴിയാതെ മറിച്ചുനോക്കാനുള്ള സ്വാതന്ത്ര്യം കടയുടമായ ബാലേട്ടന് രാമദാസിന് നല്കിയിരുന്നു എന്നതും എനിക്കടുത്തറിയാവുന്ന കാര്യം .ഞങ്ങള് ഒന്നിച്ച് എത്രയോ തവണ ഈ കടയില് പോയിട്ടുണ്ട് .മാഗസിനുകള് മറിച്ചുനോക്കിയിട്ടുണ്ട് .ടിവി യോ മറ്റനുബന്ധ സൗകര്യങ്ങളൊന്നുമില്ലാത്ത കാലത്ത് അതാത് കാലങ്ങളിലെ പരസ്യകലയിലെ പുതിയ ട്രെന്ഡുകള് കണ്ടെത്താന് ഈ മാഗസിനുകള് രാമദാസിന് ഏറെ സഹായകമായിട്ടുമുണ്ട് . ടെക്സ്റ്റൈല് മാര്ക്കറ്റിങ്ങുമായി ബന്ധപ്പെട്ട് ഞാന് ജോലി ചെയ്തിരുന്ന കാലം . ബാങ്കളൂര് ,തിരുപ്പൂര് തുടങ്ങിയ സ്ഥലങ്ങളിലായി അക്കാലങ്ങളില് ഞാന് ജോലി ചെയ്തിരുന്ന പ്രമുഖ കമ്ബനികളുടെ പാക്കിംഗ് ബോക്സുകള് ,ലേബലുകള് ,പത്രപരസ്യങ്ങളുടെ ലേഔട്ട്,സിനിമാ സ്ലൈഡുകള് തുടങ്ങിയവയെല്ലാം തയ്യാര് ചെയ്തുതന്നതും രചന ആര്ട്സിലെ രാമദാസന് എന്ന കോഴിക്കോട്ടെ ചിത്രകാരന് . തമിഴ്നാട്ടില് നിന്നും ആ കാലങ്ങളില് വന്നിരുന്ന പാക്കിംഗ് ബോക്സുകളുടെ ഡിസൈനുകളില് നിന്നും തികച്ചും വ്യത്യസ്ഥവും വേറിട്ട ചായക്കൂട്ടുകളിലും അക്ഷര വടിവിലുമായിരുന്നു അതിന്റെ നിര്മ്മാണം. ആക്കാലങ്ങളില് പത്രപരസ്യ ഏജന്സികൂടി നടത്തിയ എന്റെ പത്ര പരസ്യങ്ങളുടെ ആര്ട്ട് വര്ക്ക് ചെയ്ത് തന്നതും ഇദ്ദേഹം തന്നെ .രാമദാസന് എന്ന ഡിസൈനറുമായി കൂടുതല് അടുക്കാനിടയായതും അങ്ങിനെ . കാഴ്ചയില് ഒരിടങ്ങിയ മുറിയാണെങ്കിലും രചന ആര്ട്സ് എന്ന ഈ സ്ഥാപനത്തില് എത്താത്ത പ്രമുഖരില്ല .ദേശക്കാരില്ല പല വിശിഷ്ട വ്യക്തിത്വങ്ങളെയും ഇവിടെവെച്ച് പരിചയപ്പെട്ടതും ഞാന് മറന്നിട്ടില്ല . മലയാളത്തിലെ പ്രമുഖ ചലച്ചിത്ര നിര്മ്മാതാവും സംവിധായകനുമായ ഐ വി ശശിയെ ആദ്യമായി ഞാന് പരിചയപ്പെടുന്നത് ഇവിടെ വെച്ചാണ് . കഥ ,തിരക്കഥ രചയിതാവ് ഒപ്പം സംവിധായകനുമായ രഞ്ജിത്ത് ,പ്രശസ്ഥ കലാ സംവിധായകനായ എസ്. കൊന്നനാട്ട് , ആര് .കെ എന്നപേരിലറിയപ്പെട്ടിരുന്ന രാധാകൃഷ്ണന് , സിനിമാ നിര്മ്മാതാക്കളായ വി ബി കെ മേനോന് ,പുഷ്പരാജന്, തുടങ്ങിയവര്ക്ക് പുറമെ നഗരത്തിലെ കലാസാംസ്കാരിക രംഗത്ത് സജീവസാന്നിധ്യമായിരുന്ന ചിത്രകാരനും കവിയുമായ പോള് കല്ലാനോട് ,ചെലവൂര് വേണു, യു .ഫല്ഗുനന് ,മാതൃഭൂമിയിലെ ലെയ്സണ് ഓഫീസര് എന്. ശ്രീനിവാസന് ,കാലിക്കറ്റ് യൂണിവേഴ്സിറ്റി ആര്ട് ആന്ഡ് ഫോട്ടോഗ്രാഫി വിഭാഗം തലവന് കെ. ജനാര്ദ്ദനന് , പ്രശസ്ത ഫോട്ടോഗ്രാഫര് പുനലൂര് രാജന് ,നന്ദകുമാര് മൂടാടി ,മാവേലിക്കര രവിവര്മ്മ ഇന്സ്റ്റിറ്റിയൂട്ട് ഓഫ് ഫൈന് ആര്ട്സ് പ്രിന്സിപ്പല് എ.എസ്സ് .മേനോന് ,തലശ്ശേരി കേരള സ്കൂള് ഓഫ് ഫൈന് ആര്ട്സ് അദ്ധ്യാപകന് പി .എസ് .കരുണാകരന് ,കോഴിക്കോട് മെഡിക്കല് കോളേജിലെ ആര്ട്ടിസ്റ് ക്യുറേറ്റര് ടി പി ഗോപാലകൃഷ്ണന് ,വയനാട്ടിലെ ചലച്ചിത്ര നിര്മ്മാതാവ് വി ഡി പത്മരാജന് തുടങ്ങിയ എണ്ണിയാല് തീരാത്ത എത്രയോ പേരെ രാമദാസിന്റെ കോഴിക്കോട്ടെ രചന ആര്ട്ട്സില് നിന്നും കാണാനും പരിചയപ്പെടാനും പില്ക്കാലങ്ങളില് ഇവരില് പലരുമായും അടുത്തിടപെടാനും എനിയ്ക്ക് അവസരമുണ്ടായെന്നതും അഭിമാനപൂര്വ്വം പറയട്ടെ . ആ കാലയളവില് കോഴിക്കോട്ടെ മറ്റൊരു പ്രശസ്തനായ ഡിസൈനറും ചിത്രകാരനുമായിരുന്നു നടനും നാടക രചയിതാവുമായിരുന്ന വാസു പ്രദീപ് . മിഠായിത്തെരുവിലെ പ്രദീപ് ആര്ട്സ് ,ഒരുപാട് കലാകാരന്മാരുടെ താവളം കൂടിയായിരുന്നു ഇവിടം. തിക്കോടിയനെയും കുഞ്ഞാണ്ടിയേയും ബാലന് കെ നായരെയും ശാന്താദേവിയെയും കുട്ടിയേടത്തിയിലെ വിലാസിനിയെയും മറ്റും ഞാന് പരിചയപ്പെട്ടത് വാസു പ്രദീപിന്റെ പ്രദീപ് ആര്ട്ട്സില് വെച്ച് . മാതൃഭൂമി പത്രത്തിന്റെ ചില വിശേഷാല് സപ്ലിമെന്റുകള്ക്കായി അക്കാലങ്ങളില് 8 കോളം നീളത്തിലുള്ള ടൈറ്റിലുകള് കൈകൊണ്ട് എഴുതി ചിട്ടപ്പെടുത്തിനല്കിയതും രാമദാസ് എന്ന ചിത്രകാരന്റെ കരവിരുതില് . പി എന് മേനോന് സംവിധാനം ചെയ്ത കുട്ടിയേടത്തി എന്ന സിനിമയുടെ ടൈറ്റില് ,ഐ വി ശശി സംവിധാനം ചെയ്ത ദേവാസുരം , ഇന്സ്പെക്ടര് ബല്റാം തുടങ്ങിയ എത്രയോ സിനിമകളുടെ ടൈറ്റിലുകളടക്കമുള്ള പരസ്യകല ,പോസ്റ്ററുകള് എല്ലാം പിറവിയെടുത്തത് കോഴിക്കോട്ടെ രാമദാസിന്റെ രചന ആര്ട്സ് എന്ന ഈ കൊച്ചു മുറിയില് നിന്ന് . ദേവാസുരത്തിന്റെ ടൈറ്റില് ചെയ്യാനെത്തുമ്ബോള് സംവിധായകന് രഞ്ജിത്ത് രാമദാസിന് കൊടുത്ത നിര്ദ്ദേശം പ്രമുഖ ചിത്രകാരന് സി.എന് . കരുണാകരന്റെ ശൈലിയിലായിരിക്കണം എന്നായിരുന്നു . എസ്സ് .കൊന്നനാട്ടിന്റെ സുറുമയിട്ടക്കണ്ണുകള് ,വി ഡി പത്മരാജന്റെ ചില സിനിമകള് അങ്ങിനെ എത്രയോ മലയാളം തമിഴ് സിനിമാ പോസ്റ്ററുകള് രൂപംകൊണ്ടതും ഇവിടെനിന്ന് . സിനിമാപോസ്റ്ററുകളുടെ വര്ക്കിനിടയിലും വിവാഹ ആല്ബങ്ങളുടെ ആദ്യപേജില് വധൂവരന്മാരുടെ പേരെഴുതാനും മറ്റും സ്റുഡിയോക്കാര് ആശ്രയിക്കാറുള്ളതും രാംദാസിനെത്തന്നെ. വയനാട്ടില് നിന്നും ഫോട്ടോഗ്രാഫറും സ്റ്റുഡിയോ ഉടമയുമായ ബേബി തങ്കപ്പന് ആല്ബങ്ങളുമായി പതിവായെത്തിയിരുന്നതും കോഴിക്കോട്ടെ രചന ആര്ട്ട്സില് . 42 വര്ഷങ്ങള്ക്കു മുന്പ് എന്റെ വിവാഹത്തോടനുബന്ധിച്ച് കോഴിക്കോട് കല്പ്പക ഓഡിറ്റോറിയത്തില് നടന്ന ലളിതമായ വിരുന്നു സല്ക്കാരത്തിന്റെ ക്ഷണപത്രം രാംദാസ് കൈകൊണ്ടെഴുതിയാണ് ലൂക്കോസ് ബ്ലോക്ക്സില് നിന്നും ബ്ലോക്കെടുത്ത് കോരപ്പേട്ടന്റെ പ്രശാന്ത് പ്രസ്സില് നിന്നും ഞാന് പ്രിന്റിട്ടത്. ഇന്നത്തെ ഡി ടിപി ചെയ്യുന്നതിനേക്കാള് മനോഹരവും വടിവൊത്തതുമായ അക്ഷരങ്ങള് . നഗരത്തിലും നാട്ടുമ്ബുറങ്ങളിലും ഉത്സവക്കാലമായാല് രചന ആര്ട്ട്സിന്റെ മുറ്റത്ത് ആള്ത്തിരക്കും ഒപ്പം ,സിഗരറ്റ് കുറ്റികളുടെ എണ്ണവും കൂടും . നഗരത്തില് നടക്കുന്ന താരനിശ തുടങ്ങി സന്തോഷ് ട്രോഫി പോലുള്ള വന്പരിപാടികളുടെ പരസ്യങ്ങളിലും രാമദാസിന്റെ രചനയുടെ കയ്യൊപ്പ് പതിയാത്ത നോട്ടീസുകളും പോസ്റ്ററുകളും വിരളം . സത്യസായി സേവാസമിതിയുടെ നേതൃത്വത്തില് വര്ഷങ്ങള്ക്ക് മുന്പ് കോഴിക്കോട്ട് നടന്ന 7 ദിവസത്തെ പരിപാടിക്കായി സത്യസായിബാബയുടെ 18 അടി വലിപ്പത്തിലുള്ള കട്ട് ഔട്ട് നിര്മ്മിച്ച രാംദാസ് ഭക്തജനങ്ങളുടെ ആരാധന പാത്രമാവുകയുമുണ്ടായി . സ്കൂള് ഓഫ് ഫൈന് ആര്ട്സില് പഠിച്ച ആളായിരുന്നു രാമദാസിന്റെ ജ്യേഷ്ട്ടന് .മദ്രാസിലെ കെ ആര് വിജയയുടെ പാര്ട്ടണര് ഷിപ്പിലുള്ള പരസ്യക്കമ്ബനിയില് ആര്ട് ഡയറക്ടര് ആയി ജോലി നോക്കിയിരുന്ന സ്വന്തം ജ്യേഷ്ട്ടനില് നിന്നുമാണ് ചിത്രകലാ രംഗത്തേയ്ക്കുള്ള ഇദ്ദേഹത്തിന്റെ പ്രചോദനം . പയ്യോളി സ്വദേശിയായ പ്രഗത്ഭ ചിത്രകാരന് യു ശങ്കരന് ആയിരുന്നു രാമദാസിന്റെ ചിതകലയുടെ ആദ്യ ഗുരു . രാമദാസിന്റെ തറവാട് ഇരിങ്ങലിലാണെങ്കിലും 32 വര്ഷമായി കോഴിക്കോട് കാരപ്പറമ്ബില് താമസം . കമ്ബ്യുട്ടര് ഗ്രാഫിക്സില് പ്രാവീണ്യം നേടിയ മകന് പ്രജിത്ത് കലയില് അച്ഛനോളം തന്നെ ഉയരത്തിലെത്തിയ മിടുക്കന് . കല്ലിക്കോട്ടെ ബില്ഡിങ്ങിനടുത്തുള്ള പഴയ രചന ആര്ട്സ് ഡിജിറ്റല് സാങ്കേതികത്തികവിലേയ്ക്ക് ചുവട് മാറിക്കഴിഞ്ഞിരിക്കുന്നതായാണ് കാണുന്നത് .പഴയതിലും പുതമയോടെ അച്ഛനും മകനും പരസ്യകലാരംഗത്ത് വേറിട്ട ശൈലിയുമായി കോഴിക്കോടിന് അഭിമാനമായി കോഴിക്കോടന് രചനയില് തിരക്കൊഴിയാതെ .പഴയ ഓര്മ്മകളുമായി അതെ ചെറിയ മുറിയില് .വലിയസ്വപ്നങ്ങളും ചെറിയ ജീവിതവുമായി .കൂടുതല് വിവരങ്ങള്ക്ക് 9495411412The post ആര്ട്ടിസ്റ്റ് രാംദാസും കോഴിക്കോടന് രചനയും first appeared on MalayalamExpressOnline.